CELEX: 32020R2155
Language: el
Date: 2020-10-14 00:00:00
Title: Κατ’ εξουσιοδότηση κανονισμός (ΕΕ) 2020/2155 της Επιτροπής της 14ης Οκτωβρίου 2020 για τη συμπλήρωση της οδηγίας (ΕΕ) 2010/31/ΕΕ του Ευρωπαϊκού Κοινοβουλίου και του Συμβουλίου με τη θέσπιση προαιρετικού κοινού συστήματος της Ευρωπαϊκής Ένωσης για την αξιολόγηση της ευφυούς ετοιμότητας των κτιρίων (Κείμενο που παρουσιάζει ενδιαφέρον για τον ΕΟΧ)

21.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 431/9
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/2155 ΤΗΣ ΕΠΙΤΡΟΠΗΣ
         της 14ης Οκτωβρίου 2020
         για τη συμπλήρωση της οδηγίας (ΕΕ) 2010/31/ΕΕ του Ευρωπαϊκού Κοινοβουλίου και του Συμβουλίου με τη θέσπιση προαιρετικού κοινού συστήματος της Ευρωπαϊκής Ένωσης για την αξιολόγηση της ευφυούς ετοιμότητας των κτιρίων
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2010/31/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ενεργειακή απόδοση των κτιρίων (1), και ιδίως το άρθρο 8 παράγραφος 10,
         Εκτιμώντας τα ακόλουθα:
         
                     (1)
                  
                  
                     Η οδηγία 2010/31/ΕΕ είναι η κύρια νομοθετική πράξη, μαζί με την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου (2) και τον κανονισμό (ΕΕ) 2017/1369 του Ευρωπαϊκού Κοινοβουλίου και του Συμβουλίου (3) που αντιμετωπίζει το ζήτημα της ενεργειακής απόδοσης στα κτίρια στο πλαίσιο των στόχων ενεργειακής απόδοσης για το 2030. Η οδηγία 2010/31/ΕΕ έχει δύο συμπληρωματικούς στόχους: την επιτάχυνση της ανακαίνισης των υφιστάμενων κτιρίων έως το 2050 και τη στήριξη του εκσυγχρονισμού όλων των κτιρίων με τη χρήση έξυπνων τεχνολογιών, όπως οι τεχνολογίες που χρησιμοποιούν τεχνητή νοημοσύνη και υπηρεσίες υπολογιστικού νέφους, και τη δημιουργία σαφέστερης σύνδεσης με την καθαρή κινητικότητα.
                  
               
                     (2)
                  
                  
                     Προκειμένου να παρασχεθεί στήριξη για τη συνεπή και διαφανή αξιολόγηση της ευφυούς ετοιμότητας των κτιρίων στην Ένωση, θα πρέπει να θεσπιστεί κοινός ορισμός του δείκτη ευφυούς ετοιμότητας, καθώς και κοινή μεθοδολογία για τον υπολογισμό του.
                  
               
                     (3)
                  
                  
                     Για να διασφαλίσει την αποδοχή, τη χρησιμότητα και τη συνέπεια του συστήματος του δείκτη ευφυούς ετοιμότητας, η Επιτροπή έχει αναπτύξει, σε συνεργασία με ευρύ φάσμα ενδιαφερομένων μερών και από κοινού με τα κράτη μέλη, μια μεθοδολογία για την αξιολόγηση της ευφυούς ετοιμότητας των κτιρίων σύμφωνα με το άρθρο 8 παράγραφος 10 της οδηγίας 2010/31/ΕΕ και το παράρτημα IA αυτής.
                  
               
                     (4)
                  
                  
                     Αυτή η μεθοδολογία για την αξιολόγηση της ευφυούς ετοιμότητας των κτιρίων εξασφαλίζει έναν βαθμό συνέπειας και συγκρισιμότητας στην αξιολόγηση της ευφυούς ετοιμότητας των κτιρίων σε ολόκληρη την ΕΕ, αφήνοντας παράλληλα επαρκή περιθώρια ευελιξίας για την προσαρμογή του υπολογισμού σε ειδικές συνθήκες.
                  
               
                     (5)
                  
                  
                     Θα πρέπει να θεσπιστούν κατάλληλοι μηχανισμοί ελέγχου της εφαρμογής του συστήματος του δείκτη ευφυούς ετοιμότητας.
                  
               
                     (6)
                  
                  
                     Κατά περίπτωση, θα πρέπει να είναι εφικτή η αυτοαξιολόγηση της ευφυούς ετοιμότητας από τον ιδιοκτήτη, τον διαχειριστή της εγκατάστασης ή οποιοδήποτε άλλο ενδιαφερόμενο μέρος που συνδέεται με το κτίριο, η οποία θα υποστηρίζεται από την παροχή ανοικτής καθοδήγησης και εργαλείων.
                  
               
                     (7)
                  
                  
                     Προκειμένου να αποφευχθεί το ενδεχόμενο αλληλεπικάλυψης των προσπαθειών και των δαπανών μεταξύ του συστήματος δείκτη ευφυούς ετοιμότητας και υφιστάμενων υποχρεωτικών συστημάτων, η μεθοδολογία για την αξιολόγηση της ευφυούς ετοιμότητας των κτιρίων θα πρέπει να παρέχει στα κράτη μέλη τη δυνατότητα, εάν το επιθυμούν, να συνδέουν ή να ενσωματώνουν το σύστημα δείκτη ευφυούς ετοιμότητας σε εθνικά συστήματα πιστοποίησης της ενεργειακής απόδοσης και άλλα συστήματα που έχουν θεσπιστεί δυνάμει της οδηγίας 2010/31/ΕΕ.
                  
               
                     (8)
                  
                  
                     Ο δείκτης ευφυούς ετοιμότητας θα πρέπει να σχεδιαστεί έτσι ώστε να αντανακλά την ευφυή ετοιμότητα των κτιρίων και των συστημάτων τους και θα πρέπει να χρησιμοποιείται για τη συμπλήρωση —και όχι για την αντικατάσταση— εργαλείων που αξιολογούν άλλες πτυχές των κτιρίων, για παράδειγμα την ενεργειακή απόδοση ή τη βιωσιμότητα.
                  
               
                     (9)
                  
                  
                     Ο δείκτης ευφυούς ετοιμότητας δεν θα πρέπει να είναι ένας δείκτης της ενεργειακής απόδοσης των κτιρίων. Οι ιδιοκτήτες κτιρίων θα πρέπει να ενημερωθούν ότι η ευφυής ετοιμότητα, όπως αποτυπώνεται στον δείκτη ευφυούς ετοιμότητας, και η ενεργειακή απόδοση των κτιρίων, όπως εκφράζεται από τα πιστοποιητικά ενεργειακής απόδοσης, είναι διαφορετικά ζητήματα και, ως εκ τούτου, πρέπει να αντιμετωπίζονται με διαφορετικά είδη μέτρων, παρότι η ευφυής ετοιμότητα θα πρέπει να συμβάλει στη βελτίωση της ενεργειακής απόδοσης.
                  
               
                     (10)
                  
                  
                     Τα οφέλη για τους καταναλωτές, τους χρήστες των κτιρίων και τους ιδιοκτήτες θα μεγιστοποιηθούν όταν τα διαθέσιμα εργαλεία για την αξιολόγηση των κτιρίων χρησιμοποιούνται συνδυαστικά, καθώς έτσι εξασφαλίζεται ότι οι καταναλωτές, οι χρήστες των κτιρίων και οι ιδιοκτήτες μπορούν να αποκτήσουν μια σφαιρική κατανόηση των κτιρίων τους, καθώς και του τρόπου με τον οποίο μπορούν να βελτιώσουν τις συνολικές επιδόσεις.
                  
               
                     (11)
                  
                  
                     Ο δείκτης ευφυούς ετοιμότητας θα πρέπει να είναι διαθέσιμος τόσο για τα υφιστάμενα κτίρια όσο και για νέα έργα κατασκευής κτιρίων. Θα πρέπει να επιτρέπεται η χρήση ψηφιακών μοντέλων κτιρίων, συμπεριλαμβανομένων μοντέλων δομικών πληροφοριών ή ψηφιακών διδύμων, ώστε να διευκολύνεται ο υπολογισμός των βαθμολογιών ευφυούς ετοιμότητας.
                  
               
                     (12)
                  
                  
                     Το πλαίσιο για τον υπολογισμό του δείκτη ευφυούς ετοιμότητας θα πρέπει να επιτρέπεται να χρησιμοποιείται για όλους τους τύπους κτιρίων και κτιριακών μονάδων που καλύπτει η οδηγία 2010/31/ΕΕ.
                  
               
                     (13)
                  
                  
                     Ο δείκτης ευφυούς ετοιμότητας θα πρέπει να καθιστά δυνατή την ανάδειξη των πρόσθετων οφελών που προκύπτουν από προηγμένες έξυπνες τεχνολογίες για τους ιδιοκτήτες και τους χρήστες των κτιρίων, για παράδειγμα όσον αφορά την εξοικονόμηση ενέργειας και την ετοιμότητα για την κλιματική αλλαγή ή όσον αφορά τη μεγαλύτερη συμπεριληπτικότητα και προσβασιμότητα, την αύξηση της άνεσης και της ευεξίας.
                  
               
                     (14)
                  
                  
                     Η αξιολόγηση της ευφυούς ετοιμότητας κτιρίων και κτιριακών μονάδων στο πλαίσιο του συστήματος του δείκτη ευφυούς ετοιμότητας για τον σκοπό την έκδοσης πιστοποιητικού δείκτη ευφυούς ετοιμότητας θα πρέπει να διενεργείται από ειδικευμένους ή διαπιστευμένους εμπειρογνώμονες.
                  
               
                     (15)
                  
                  
                     Όταν τα κράτη μέλη το κρίνουν σκόπιμο, οι εμπειρογνώμονες που είναι διαπιστευμένοι για την πιστοποίηση της ενεργειακής απόδοσης κτιρίων ή για την επιθεώρηση συστημάτων θέρμανσης, συστημάτων κλιματισμού και συστημάτων συνδυασμού θέρμανσης ή κλιματισμού και εξαερισμού δυνάμει της οδηγίας 2010/31/ΕΕ ή για τη διενέργεια ενεργειακών ελέγχων δυνάμει της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου (4) θα πρέπει να επιτρέπεται να θεωρούνται αρμόδιοι και για την αξιολόγηση της ευφυούς ετοιμότητας κτιρίων ή κτιριακών μονάδων.
                  
               
                     (16)
                  
                  
                     Η αυξημένη ψηφιοποίηση και συνδεσιμότητα στα κτίρια αυξάνει τους κινδύνους για την κυβερνοασφάλεια και την προστασία των δεδομένων και καθιστά τα κτίρια και τα συστήματά τους πιο ευάλωτα σε κυβερνοαπειλές και κακή χρήση δεδομένων προσωπικού χαρακτήρα. Ο Ευρωπαίος Επόπτης Προστασίας Δεδομένων κλήθηκε να γνωμοδοτήσει δυνάμει του άρθρου 42 παράγραφος 1 του κανονισμού (ΕΕ) 2018/1725. Ο δείκτης ευφυούς ετοιμότητας θα πρέπει να συμβάλει στην ενημέρωση των ιδιοκτητών και των χρηστών κτιρίων σχετικά με τους συγκεκριμένους κινδύνους,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο και πεδίο εφαρμογής
            Ο παρών κανονισμός θεσπίζει ένα προαιρετικό κοινό σύστημα της Ένωσης για την αξιολόγηση της ευφυούς ετοιμότητας των κτιρίων, δηλαδή τον ορισμό του δείκτη ευφυούς ετοιμότητας και μια κοινή μεθοδολογία με την οποία πρέπει να υπολογίζεται. Η μεθοδολογία αφορά τον υπολογισμό βαθμολογιών ευφυούς ετοιμότητας κτιρίων ή κτιριακών μονάδων και την τεκμηρίωση της αξιολόγησης της ευφυούς ετοιμότητας κτιρίων ή κτιριακών μονάδων.
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «δείκτης ευφυούς ετοιμότητας»: δείκτης ο οποίος παρέχει πληροφορίες σχετικά με την αξιολόγηση της ευφυούς ετοιμότητας κτιρίου ή κτιριακής μονάδας σύμφωνα με το άρθρο 8 παράγραφος 10 της οδηγίας 2010/31/ΕΕ·
                     
                  
                        2)
                     
                     
                        «σύστημα δείκτη ευφυούς ετοιμότητας»: σύστημα πιστοποίησης της ευφυούς ετοιμότητας κτιρίων·
                     
                  
                        3)
                     
                     
                        «οικονομικός φορέας»: φυσικό ή νομικό πρόσωπο το οποίο έχει στην ιδιοκτησία του κτίριο που βρίσκεται στην επικράτεια κράτους μέλους ή φυσικό ή νομικό πρόσωπο το οποίο έχει στην ιδιοκτησία του ή ενοικιάζει κτιριακή μονάδα που βρίσκεται στην επικράτεια κράτους μέλους και το οποίο ζητεί πιστοποιητικό ευφυούς ετοιμότητας για το συγκεκριμένο κτίριο η τη συγκεκριμένη κτιριακή μονάδα·
                     
                  
                        4)
                     
                     
                        «αξιολόγηση της ευφυούς ετοιμότητας»: η αξιολόγηση του κτιρίου ή της κτιριακής μονάδας σύμφωνα με τη μεθοδολογία που καθορίζεται στον παρόντα κανονισμό·
                     
                  
                        5)
                     
                     
                        «βαθμολογία ευφυούς ετοιμότητας»: η βαθμολογία που λαμβάνει ένα κτίριο ή μια κτιριακή μονάδα στο πλαίσιο της διαδικασίας αξιολόγησης της ευφυούς ετοιμότητας·
                     
                  
                        6)
                     
                     
                        «σύστημα»: σύστημα το οποίο μπορεί να βρίσκεται σε ένα κτίριο και το οποίο είναι συναφές με το πεδίο εφαρμογής της αξιολόγησης της ευφυούς ετοιμότητας όπως προβλέπεται στην οδηγία 2010/31/ΕΕ, συμπεριλαμβανομένων, ενδεικτικά, των τεχνικών συστημάτων κτιρίων, όπως ορίζονται στο άρθρο 2 της οδηγίας 2010/31/ΕΕ·
                     
                  
                        7)
                     
                     
                        «βασική λειτουργία ευφυούς ετοιμότητας»: μία από τις τρεις βασικές λειτουργίες που αναφέρονται στο παράρτημα IA σημείο 2 της οδηγίας 2010/31/ΕΕ·
                     
                  
                        8)
                     
                     
                        «κριτήριο αντικτύπου»: βασικός αντίκτυπος τον οποίο οι έτοιμες για έξυπνες εφαρμογές υπηρεσίες επιδιώκουν να επιτύχουν, όπως προβλέπεται στον παρόντα κανονισμό·
                     
                  
                        9)
                     
                     
                        «τεχνικός τομέας»: σειρά έτοιμων για έξυπνες εφαρμογές υπηρεσιών οι οποίες, συλλογικά, αποτελούν ένα ολοκληρωμένο και συνεκτικό μέρος των υπηρεσιών που αναμένονται από το κτίριο ή την κτιριακή μονάδα, όπως θέρμανση·
                     
                  
                        10)
                     
                     
                        «συνδεσιμότητα»: η ικανότητα συστημάτων να ανταλλάσσουν δεδομένα μεταξύ τους και η ικανότητα του κτιρίου ή της κτιριακής μονάδας να ανταλλάσσει δεδομένα, με το δίκτυο και σχετικές οντότητες, όπως φορέα συγκέντρωσης ή άλλα κτίρια·
                     
                  
                        11)
                     
                     
                        «διαλειτουργικότητα»: η ικανότητα ενός συστήματος να αλληλεπιδρά για έναν κοινό σκοπό, με βάση από κοινού συμφωνηθέντα πρότυπα, μέσω της ανταλλαγής πληροφοριών και δεδομένων·
                     
                  
                        12)
                     
                     
                        «κυβερνοασφάλεια»: οι δραστηριότητες που είναι αναγκαίες για την προστασία συστημάτων δικτύου και πληροφοριών, καθώς και των χρηστών τέτοιων συστημάτων και άλλων ατόμων που επηρεάζονται από κυβερνοαπειλές·
                     
                  
                        13)
                     
                     
                        «έτοιμη για έξυπνες εφαρμογές τεχνολογία»: τεχνολογικό εργαλείο, όπως αυτοματισμός κτιρίου, για μία ή περισσότερες έτοιμες για έξυπνες εφαρμογές υπηρεσίες·
                     
                  
                        14)
                     
                     
                        «έτοιμη για έξυπνες εφαρμογές υπηρεσία»: λειτουργία ή σύνολο λειτουργιών που παρέχονται από ένα ή περισσότερα τεχνικά στοιχεία ή συστήματα. Μια έτοιμη για έξυπνες εφαρμογές υπηρεσία κάνει χρήση έτοιμων για έξυπνες εφαρμογές τεχνολογιών και τις συντονίζει σε λειτουργίες υψηλότερου επιπέδου·
                     
                  
                        15)
                     
                     
                        «πιστοποιητικό δείκτη ευφυούς ετοιμότητας»: πιστοποιητικό αναγνωρισμένο από κράτος μέλος ή νομικό πρόσωπο ορισθέν από κράτος μέλος, το οποίο αναφέρει την ευφυή ετοιμότητα κτιρίου ή κτιριακής μονάδας, η οποία υπολογίζεται σύμφωνα με τη μεθοδολογία που προβλέπεται στον παρόντα κανονισμό·
                     
                  
                        16)
                     
                     
                        «επίπεδο λειτουργίας»: το επίπεδο ευφυούς ετοιμότητας μιας έτοιμης για έξυπνες εφαρμογές υπηρεσίας·
                     
                  
                        17)
                     
                     
                        «συντελεστής στάθμισης»: παράμετρος που χρησιμοποιείται στον υπολογισμό του δείκτη ευφυούς ετοιμότητας για την έκφραση της σημασίας ενός δεδομένου τεχνικού τομέα ή ενός κριτηρίου αντικτύπου στον συγκεκριμένο υπολογισμό·
                     
                  
                        18)
                     
                     
                        «εξαερισμός»: διαδικασία με την οποία πραγματοποιείται η διαχείριση των ρυθμών ροής καθαρού αέρα για τη διατήρηση και τη βελτίωση της ποιότητας του εσωτερικού αέρα σύμφωνα με εφαρμοστέες απαιτήσεις·
                     
                  
                        19)
                     
                     
                        «ενεργειακό ισοζύγιο»: προσέγγιση σύμφωνα με την οποία ορισμένοι συντελεστές στάθμισης μπορούν να προσαρμόζονται με βάση την κλιματική ζώνη του κτιρίου.
                     
                  
         
            Άρθρο 3
            Δείκτης ευφυούς ετοιμότητας
            
               1.   Ο δείκτης ευφυούς ετοιμότητας καθιστά δυνατή την αξιολόγηση της ευφυούς ετοιμότητας κτιρίων και κτιριακών μονάδων και τη διαβίβασή της σε οικονομικούς φορείς και άλλα ενδιαφερόμενα μέρη, ιδίως αρμοδίους σχεδιασμού και φορείς εκμετάλλευσης κτιρίων.
            
            
               2.   Ο δείκτης ευφυούς ετοιμότητας καθιστά δυνατή την αξιολόγηση κτιρίου ή κτιριακής μονάδας όσον αφορά την ικανότητα προσαρμογής της λειτουργίας του/της στις ανάγκες των ενοίκων και του δικτύου και βελτίωσης της ενεργειακής απόδοσης και των συνολικών επιδόσεων κατά τη χρήση. Ο δείκτης ευφυούς ετοιμότητας καλύπτει χαρακτηριστικά που αφορούν την αυξημένη εξοικονόμηση ενέργειας, τη συγκριτική αξιολόγηση και την ευελιξία, καθώς και βελτιωμένες λειτουργίες και δυνατότητες που προκύπτουν από περισσότερο διασυνδεδεμένες και έξυπνες συσκευές.
            
            
               3.   Ο δείκτης ευφυούς ετοιμότητας περιλαμβάνει την αξιολόγηση της ευφυούς ετοιμότητας κτιρίου ή κτιριακής μονάδας και ένα σύνολο βαθμολογιών της ευφυούς ετοιμότητας που αντανακλούν την ευφυή ετοιμότητα κτιρίων, κτιριακών μονάδων και συστημάτων για προκαθορισμένες βασικές λειτουργίες, κριτήρια αντικτύπου και τεχνικούς τομείς.
            
            
               4.   Ο δείκτης ευφυούς ετοιμότητας περιλαμβάνει, όπου είναι δυνατόν, πρόσθετες πληροφορίες σχετικά με τη συμπεριληπτικότητα και τη συνδεσιμότητα του κτιρίου, τη διαλειτουργικότητα και την κυβερνοασφάλεια των συστημάτων, καθώς και σχετικά με την προστασία των δεδομένων.
            
         
         
            Άρθρο 4
            Μεθοδολογία για τον υπολογισμό του δείκτη ευφυούς ετοιμότητας
            
               1.   Η μεθοδολογία για τον υπολογισμό του δείκτη ευφυούς ετοιμότητας βασίζεται στην αξιολόγηση των έτοιμων για έξυπνες εφαρμογές υπηρεσιών που υφίστανται ή βρίσκονται σε στάδιο σχεδιασμού σε κτίριο ή κτιριακή μονάδα, καθώς και των έτοιμων για έξυπνες εφαρμογές υπηρεσιών που θεωρούνται συναφείς για το συγκεκριμένο κτίριο ή κτιριακή μονάδα.
            
            
               2.   Ο υπολογισμός των βαθμολογιών ευφυούς ετοιμότητας βασίζεται σε ένα κοινό μεθοδολογικό πλαίσιο της Ένωσης που καθορίζεται στα παραρτήματα I έως VI.
            
            
               3.   Η τυπική μεθοδολογία υπολογισμού που καθορίζεται στα παραρτήματα I έως VI μπορεί να προσαρμόζεται σύμφωνα με το παράρτημα VII, ιδίως μέσω της σύνδεσης με υπολογισμούς της ενεργειακής απόδοσης που εμπίπτουν στο πεδίο της πιστοποίησης της ενεργειακής απόδοσης.
            
            
               4.   Η μεθοδολογία για τον υπολογισμό του δείκτη ευφυούς ετοιμότητας χρησιμοποιείται σύμφωνα με τις προϋποθέσεις που προβλέπονται στον παρόντα κανονισμό, ιδίως όσον αφορά τα προσόντα των εμπειρογνωμόνων.
            
         
         
            Άρθρο 5
            Αξιολόγηση της ευφυούς ετοιμότητας
            Η αξιολόγηση της ευφυούς ετοιμότητας κτιρίου ή κτιριακής μονάδας βασίζεται στις βαθμολογίες ευφυούς ετοιμότητας που υπολογίζονται για το κτίριο ή την κτιριακή μονάδα σύμφωνα με το παράρτημα VIII.
         
         
            Άρθρο 6
            Προαιρετικός χαρακτήρας του συστήματος
            
               1.   Το σύστημα δείκτη ευφυούς ετοιμότητας είναι ένα προαιρετικό κοινό σύστημα της Ένωσης.
            
            
               2.   Τα κράτη μέλη μπορούν να αποφασίζουν εάν θα εφαρμόσουν τον δείκτη ευφυούς ετοιμότητας στην εθνική τους επικράτεια ή σε μέρη αυτής. Μπορούν επίσης να επιλέξουν να εφαρμόσουν το σύστημα μόνο σε ορισμένες κατηγορίες κτιρίων.
            
            
               3.   Τα κράτη μέλη που εφαρμόζουν το σύστημα δείκτη ευφυούς ετοιμότητας μπορούν να επιλέξουν να το εφαρμόσουν σε προαιρετική ή υποχρεωτική βάση για κτίρια ή κτιριακές μονάδες που βρίσκονται στην επικράτειά τους.
            
            
               4.   Τα κράτη μέλη που αποφασίζουν να εφαρμόσουν το σύστημα δείκτη ευφυούς ετοιμότητας στην εθνική τους επικράτεια ή σε τμήματα αυτής ενημερώνουν την Επιτροπή πριν από την εφαρμογή του συστήματος.
            
            
               5.   Τα κράτη μέλη μπορούν να αποφασίζουν να τροποποιήσουν, να προσαρμόσουν ή να τερματίσουν την εφαρμογή του συστήματος ανά πάσα στιγμή χωρίς να παράσχουν καμία αιτιολογία προς αυτό τον σκοπό. Ενημερώνουν την Επιτροπή σχετικά με οποιαδήποτε τέτοια απόφαση.
            
         
         
            Άρθρο 7
            Πιστοποιητικό δείκτη ευφυούς ετοιμότητας
            
               1.   Ο δείκτης ευφυούς ετοιμότητας κτιρίου ή κτιριακής μονάδας κοινοποιείται σε οικονομικούς φορείς και άλλα ενδιαφερόμενα μέρη υπό τη μορφή πιστοποιητικού.
            
            
               2.   Το πιστοποιητικό δείκτη ευφυούς ετοιμότητας περιλαμβάνει τις πληροφορίες που καθορίζονται στο παράρτημα IX.
            
         
         
            Άρθρο 8
            Εμπειρογνώμονες για τον δείκτη ευφυούς ετοιμότητας
            
               1.   Τα κράτη μέλη που αποφασίζουν να εφαρμόσουν τον δείκτη ευφυούς ετοιμότητας εξασφαλίζουν ότι η αξιολόγηση της ευφυούς ετοιμότητας των κτιρίων ή κτιριακών μονάδων με σκοπό την έκδοση πιστοποιητικού ευφυούς ετοιμότητας διενεργείται από εμπειρογνώμονες που είναι ειδικευμένοι ή διαπιστευμένοι. Οι εμπειρογνώμονες μπορούν να είναι αυτοαπασχολούμενοι ή υπάλληλοι δημοσίων φορέων ή ιδιωτικών επιχειρήσεων.
            
            
               2.   Τα κράτη μέλη που αποφασίζουν να υλοποιήσουν το σύστημα δείκτη ευφυούς ετοιμότητας θεσπίζουν απαιτήσεις σχετικά με την ειδίκευση ή τη διαπίστευση των εμπειρογνωμόνων για τον δείκτη ευφυούς ετοιμότητας και εξασφαλίζουν ότι αυτές οι απαιτήσεις περιλαμβάνουν κριτήρια ικανότητας, μεταξύ άλλων στον τομέα των ΤΠΕ.
            
         
         
            Άρθρο 9
            Σύστημα ελέγχου του συστήματος δείκτη ευφυούς ετοιμότητας
            
               1.   Τα κράτη μέλη που αποφασίζουν να εφαρμόσουν το σύστημα δείκτη ευφυούς ετοιμότητας θεσπίζουν ανεξάρτητο σύστημα ελέγχου για την έκδοση πιστοποιητικών δείκτη ευφυούς ετοιμότητας. Ανάλογα με την περίπτωση, τα εν λόγω κράτη μέλη μπορούν να βασίζονται στα ανεξάρτητα συστήματα ελέγχου που εφαρμόζονται ήδη, όπως εκείνα για τα συστήματα πιστοποίησης της ενεργειακής απόδοσης.
            
            
               2.   Το ανεξάρτητο σύστημα ελέγχου διασφαλίζει την εγκυρότητα των πιστοποιητικών δείκτη ευφυούς ετοιμότητας που εκδίδονται στο έδαφος του κράτους μέλους.
            
         
         
            Άρθρο 10
            Επανεξέταση
            Η Επιτροπή, κατόπιν διαβούλευσης με τους εμπειρογνώμονες που αναφέρονται στο άρθρο 23 της οδηγίας 2010/31/ΕΕ, μπορεί να επανεξετάσει, κατά περίπτωση, τον παρόντα κανονισμό έως την 1η Ιανουαρίου 2026 και, εάν είναι απαραίτητο, να υποβάλει προτάσεις.
         
         
            Άρθρο 11
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
            Βρυξέλλες, 14 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 153 της 18.6.2010, σ. 13.
         
            (2)  Οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (ΕΕ L 285 της 31.10.2009, σ. 10).
         
            (3)  Κανονισμός (ΕΕ) 2017/1369 του Ευρωπαϊκού Κοινοβουλίου και του Συμβουλίου, της 4ης Ιουλίου 2017, σχετικά με τον καθορισμό ενός πλαισίου για την ενεργειακή σήμανση και για την κατάργηση της οδηγίας 2010/30/ΕΕ (ΕΕ L 198 της 28.7.2017, σ. 1).
         
            (4)  Οδηγία 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ (ΕΕ L 315 της 14.11.2012, σ. 1).
      
      
         
            ΠΑΡΑΡΤΗΜΑ I
            
               Υπολογισμός βαθμολογιών ευφυούς ετοιμότητας
            
            
               1.   
               
                  Η ευφυής ετοιμότητα κτιρίου ή κτιριακής μονάδας αντανακλά την ικανότητα του κτιρίου ή της κτιριακής μονάδας να προσαρμόζει τη λειτουργία του στις ανάγκες των ενοίκων και του δικτύου και να βελτιώνει την ενεργειακή του απόδοση και τις συνολικές επιδόσεις του κατά τη χρήση.
               
            
            
               2.   
               
                  Η ευφυής ετοιμότητα κτιρίου ή κτιριακής μονάδας προσδιορίζεται με βάση την αξιολόγηση έτοιμων για έξυπνες εφαρμογές υπηρεσιών που υπάρχουν ή σχεδιάζονται στο κτίριο ή στην κτιριακή μονάδα ή είναι συναφείς για αυτό/αυτήν, καθώς και του επιπέδου λειτουργίας τους.
               
            
            
               3.   
               
                  Η ευφυής ετοιμότητα κτιρίου ή κτιριακής μονάδας εκφράζεται με αξιολόγηση που προκύπτει από μια συνολική βαθμολογία της ευφυούς ετοιμότητας, η οποία εκφράζεται ως ποσοστό και αντιπροσωπεύει τον λόγο της ευφυούς ετοιμότητας του κτιρίου ή της κτιριακής μονάδας προς τη μέγιστη ευφυή ετοιμότητα που θα μπορούσε να επιτύχει.
               
            
            
               4.   
               
                  Ο υπολογισμός των βαθμολογιών ευφυούς ετοιμότητας βασίζεται σε προκαθορισμένους συντελεστές στάθμισης σύμφωνα με τα παραρτήματα III, V και VII, η τιμή των οποίων μπορεί να εξαρτάται από τις κλιματικές συνθήκες και άλλες σχετικές παραμέτρους, όπως ο τύπος κτιρίου.
               
            
            
               5.   
               Όσον αφορά την έκφραση της ευφυούς ετοιμότητας κτιρίου ή κτιριακής μονάδας, η μεθοδολογία επιτρέπει επίσης τη χρήση αναλυτικών βαθμολογιών ευφυούς ετοιμότητας που εκφράζονται ως ποσοστό. Οι αναλυτικές βαθμολογίες μπορούν να εκφράζουν την ευφυή ετοιμότητα για ένα ή περισσότερα από τα ακόλουθα:
               
                           α)
                        
                        
                           τις τρεις βασικές λειτουργίες ευφυούς ετοιμότητας, όπως επισημαίνονται στο παράρτημα Iα σημείο 2 της οδηγίας 2010/31/ΕΕ:
                           
                                       1)
                                    
                                    
                                       ενεργειακή απόδοση και λειτουργία·
                                    
                                 
                                       2)
                                    
                                    
                                       προσαρμογή στις ανάγκες των ενοίκων· και
                                    
                                 
                                       3)
                                    
                                    
                                       ενεργειακή ευελιξία, συμπεριλαμβανομένης της ικανότητας του κτιρίου ή της κτιριακής μονάδας να καθιστά δυνατή τη συμμετοχή σε απόκριση της ζήτησης.
                                    
                                 
                     
                           β)
                        
                        
                           τα κριτήρια αντικτύπου όσον αφορά την ευφυή ετοιμότητα, όπως καθορίζονται στο παράρτημα II του παρόντος κανονισμού·
                        
                     
                           γ)
                        
                        
                           τους τεχνικούς τομείς όσον αφορά την ευφυή ετοιμότητα, όπως καθορίζονται στο παράρτημα IV του παρόντος κανονισμού.
                        
                     
            
               6.   
               
                  Ο υπολογισμός των βαθμολογιών ευφυούς ετοιμότητας κτιρίου ή κτιριακής μονάδας βασίζεται στην αξιολόγηση των έτοιμων για έξυπνες εφαρμογές υπηρεσιών που υπάρχουν ή βρίσκονται σε στάδιο σχεδιασμού και του επιπέδου λειτουργίας τους. Στόχος της αξιολόγησης είναι να προσδιοριστεί με επαρκή αξιοπιστία τι υπηρεσίες υπάρχουν ή σχεδιάζονται και το επίπεδο λειτουργίας για καθεμία από αυτές τις υπηρεσίες. Για αυτό τον σκοπό, στην περίπτωση που υπάρχουν διαθέσιμα, μπορούν να χρησιμοποιούνται ψηφιακά μοντέλα κτιρίων, συμπεριλαμβανομένων μοντέλων δομικών πληροφοριών ή ψηφιακά δίδυμα. Οι έτοιμες για έξυπνες εφαρμογές υπηρεσίες που μπορεί να υπάρχουν σε ένα κτίριο απαριθμούνται σε έναν προκαθορισμένο κατάλογο υπηρεσιών έτοιμων για έξυπνες εφαρμογές, όπως προβλέπεται στο παράρτημα VI, και οργανώνονται σε προκαθορισμένους τεχνικούς τομείς, όπως προβλέπονται στο παράρτημα IV.
               
            
            
               7.   
               Ο υπολογισμός των βαθμολογιών ευφυούς ετοιμότητας γίνεται σύμφωνα με το ακόλουθο πρωτόκολλο:
               
                           α)
                        
                        
                           Σύμφωνα με τον κατάλογο έτοιμων για έξυπνες εφαρμογές υπηρεσιών, όπως προβλέπεται στο παράρτημα VI του παρόντος κανονισμού, για κάθε τεχνικό τομέα που προβλέπεται στο παράρτημα IV του παρόντος κανονισμού, οι έτοιμες για έξυπνες εφαρμογές υπηρεσίες που υπάρχουν αξιολογούνται και, για καθεμία εξ αυτών, το επίπεδο λειτουργίας προσδιορίζεται σύμφωνα με τον κατάλογο των έτοιμων για έξυπνες εφαρμογές υπηρεσιών.
                        
                     
                           β)
                        
                        
                           Σύμφωνα με τον κατάλογο έτοιμων για έξυπνες εφαρμογές υπηρεσιών, και για κάθε κριτήριο αντικτύπου όσον αφορά την ευφυή ετοιμότητα, όπως προβλέπεται στο παράρτημα II, η βαθμολογία I(d,ic) κάθε τεχνικού τομέα προσδιορίζεται ως ακολούθως:
                           όπου:
                           
                                       1)
                                    
                                    
                                       
                                          d είναι ο αριθμός του σχετικού τεχνικού τομέα,
                                    
                                 
                                       2)
                                    
                                    
                                       
                                          ic είναι ο αριθμός του σχετικού κριτηρίου αντικτύπου,
                                    
                                 
                                       3)
                                    
                                    
                                       
                                          Nd
                                           είναι ο συνολικός αριθμός υπηρεσιών στον τεχνικό τομέα d,
                                    
                                 
                                       4)
                                    
                                    
                                       
                                          Si,d
                                           είναι η υπηρεσία i του τεχνικού τομέα d,
                                    
                                 
                                       5)
                                    
                                    
                                       
                                          FL(Si,d) είναι το επίπεδο λειτουργίας της υπηρεσίας Si,d
                                           όπως είναι διαθέσιμη στο κτίριο ή στην κτιριακή μονάδα,
                                    
                                 
                                       6)
                                    
                                    
                                       
                                          Iic(FL(Si,d)) είναι η βαθμολογία της υπηρεσίας Si,d
                                           για το κριτήριο αντικτύπου με αριθμό ic, σύμφωνα με το επίπεδο λειτουργίας της υπηρεσίας,
                                    
                                 
                     
                           γ)
                        
                        
                           Σύμφωνα με τον κατάλογο έτοιμων για έξυπνες εφαρμογές υπηρεσιών, η μέγιστη βαθμολογία Imax(d,ic) κάθε τεχνικού τομέα για κάθε κριτήριο αντικτύπου προσδιορίζεται ως ακολούθως:
                           όπου:
                           
                                       1)
                                    
                                    
                                       
                                          FLmax(Si,d) είναι το υψηλότερο επίπεδο λειτουργίας που θα μπορούσε να έχει η υπηρεσία Si,d
                                           σύμφωνα με τον κατάλογο έτοιμων για έξυπνες εφαρμογές υπηρεσιών,
                                    
                                 
                                       2)
                                    
                                    
                                       
                                          Iic(FLmax(Si,d)) είναι η βαθμολογία της υπηρεσίας Si,d
                                           για το υψηλότερο επίπεδο λειτουργίας της, δηλαδή η μέγιστη βαθμολογία της υπηρεσίας Si,d
                                           για το κριτήριο αντικτύπου με αριθμό ic,
                                    
                                 
                     
                           δ)
                        
                        
                           Η βαθμολογία ευφυούς ετοιμότητας SRic
                               εκφραζόμενη ως ποσοστό για κάθε κριτήριο αντικτύπου προσδιορίζεται με τη χρήση της στάθμισης που καθορίζεται στο παράρτημα V ως ακολούθως:
                           όπου:
                           
                                       1)
                                    
                                    
                                       
                                          d είναι ο αριθμός του σχετικού τεχνικού τομέα,
                                    
                                 
                                       2)
                                    
                                    
                                       
                                          N είναι ο συνολικός αριθμός τεχνικών τομέων (σύμφωνα με το παράρτημα IV),
                                    
                                 
                                       3)
                                    
                                    
                                       
                                          Wd,ic
                                           είναι ο συντελεστής στάθμισης που εκφράζεται ως ποσοστό του τεχνικού τομέα με αριθμό d για το κριτήριο αντικτύπου με αριθμό ic,
                                    
                                 
                     
                           ε)
                        
                        
                           Οι βαθμολογίες ευφυούς ετοιμότητας SRf
                               για τις τρεις βασικές λειτουργίες που επισημαίνονται στο παράρτημα Iα σημείο 2 της οδηγίας 2010/31/ΕΕ προσδιορίζονται με τη χρήση των συντελεστών στάθμισης που καθορίζονται σύμφωνα με το παράρτημα III ως ακολούθως:
                           όπου:
                           
                                       1)
                                    
                                    
                                       
                                          M είναι ο συνολικός αριθμός κριτηρίων αντικτύπου σύμφωνα με το παράρτημα II,
                                    
                                 
                                       2)
                                    
                                    
                                       
                                          Wf(ic) είναι ο συντελεστής στάθμισης που εκφράζεται ως ποσοστό του κριτηρίου αντικτύπου με αριθμό ic για τη βασική λειτουργία f σύμφωνα με το παράρτημα III,
                                    
                                 
                                       3)
                                    
                                    
                                       
                                          SRic
                                           είναι η βαθμολογία ευφυούς ετοιμότητας για το κριτήριο αντικτύπου με αριθμό ic.
                                    
                                 
                     
                           στ)
                        
                        
                           Η συνολική βαθμολογία ευφυούς ετοιμότητας SR μπορεί να υπολογιστεί ως σταθμισμένο άθροισμα των βαθμολογιών ευφυούς ετοιμότητας των βασικών λειτουργιών ως ακολούθως:
                           όπου:
                           
                                       1)
                                    
                                    
                                       
                                          SRf
                                           είναι η βαθμολογία ευφυούς ετοιμότητας για τη βασική λειτουργία f,
                                    
                                 
                                       2)
                                    
                                    
                                       
                                          Wf
                                           είναι η στάθμιση της βασικής λειτουργίας f στον υπολογισμό των συνολικών βαθμολογιών ευφυούς ετοιμότητας, με ΣWf
                                           = 1.
                                    
                                 
                     
                           ζ)
                        
                        
                           Οι βαθμολογίες SRd,ic
                               ευφυούς ετοιμότητας των τεχνικών τομέων για κάθε κριτήριο αντικτύπου μπορούν να υπολογίζονται ως ακολούθως:
                           όπου:
                           
                                       1)
                                    
                                    
                                       
                                          I(d,ic) είναι η βαθμολογία του τομέα με αριθμό d για το κριτήριο αντικτύπου ic,
                                    
                                 
                                       2)
                                    
                                    
                                       
                                          Imax(d,ic) είναι η μέγιστη βαθμολογία του τομέα με αριθμό d για το κριτήριο αντικτύπου με αριθμό ic.
                                    
                                 
                     
         
      
      
         
            ΠΑΡΑΡΤΗΜΑ II
            
               Κριτήρια αντικτύπου όσον αφορά την ευφυή ετοιμότητα
            
            Τα κριτήρια αντικτύπου όσον αφορά την ευφυή ετοιμότητα που λαμβάνονται υπόψη στο πρωτόκολλο υπολογισμού που καθορίζεται στο παράρτημα I είναι τα ακόλουθα:
            
                        α)
                     
                     
                        ενεργειακή απόδοση,
                     
                  
                        β)
                     
                     
                        συντήρηση και πρόβλεψη σφαλμάτων,
                     
                  
                        γ)
                     
                     
                        άνεση,
                     
                  
                        δ)
                     
                     
                        ευκολία,
                     
                  
                        ε)
                     
                     
                        υγεία, ευεξία και προσβασιμότητα,
                     
                  
                        στ)
                     
                     
                        παροχή πληροφοριών στους ενοίκους,
                     
                  
                        ζ)
                     
                     
                        ενεργειακή ευελιξία και αποθήκευση ενέργειας.
                     
                  
      
      
         
            ΠΑΡΑΡΤΗΜΑ III
            
               Στάθμιση των κριτηρίων αντικτύπου σε βασικές λειτουργίες
            
            
               1.   
               
                  Κάθε κριτήριο αντικτύπου που προβλέπεται στο παράρτημα II του παρόντος κανονισμού λαμβάνεται υπόψη μόνο για μία από τις τρεις βασικές λειτουργίες, όπως προβλέπεται στα σημεία 2 έως 4. Για κάθε βασική λειτουργία, τα κράτη μέλη καθορίζουν τους αντίστοιχους συντελεστές στάθμισης των σχετικών κριτηρίων αντικτύπου.
               
            
            
               2.   
               
                  Για τη βασική λειτουργία «ενεργειακή απόδοση και λειτουργία», τα σχετικά κριτήρια αντικτύπου είναι «ενεργειακή απόδοση» και «συντήρηση και πρόβλεψη σφαλμάτων».
               
            
            
               3.   
               
                  Για τη βασική λειτουργία «προσαρμογή στις ανάγκες των χρηστών», τα σχετικά κριτήρια αντικτύπου είναι «άνεση», «ευκολία», «παροχή πληροφοριών στους ενοίκους» και «υγεία, ευεξία και προσβασιμότητα».
               
            
            
               4.   
               
                  Για τη βασική λειτουργία «ενεργειακή ευελιξία», το σχετικό κριτήριο αντικτύπου είναι «ενεργειακή ευελιξία και αποθήκευση ενέργειας».
               
            
         
      
      
         
            ΠΑΡΑΡΤΗΜΑ IV
            
               Τεχνικοί τομείς
            
            Οι τεχνικοί τομείς ευφυούς ετοιμότητας που λαμβάνονται υπόψη στο πρωτόκολλο υπολογισμού που προβλέπεται στο παράρτημα I του παρόντος κανονισμού είναι οι ακόλουθοι:
            
                        α)
                     
                     
                        θέρμανση,
                     
                  
                        β)
                     
                     
                        ψύξη,
                     
                  
                        γ)
                     
                     
                        ζεστό νερό οικιακής χρήσης,
                     
                  
                        δ)
                     
                     
                        εξαερισμός,
                     
                  
                        ε)
                     
                     
                        φωτισμός,
                     
                  
                        στ)
                     
                     
                        δυναμικό κέλυφος κτιρίου,
                     
                  
                        ζ)
                     
                     
                        ηλεκτρική ενέργεια,
                     
                  
                        η)
                     
                     
                        φόρτιση ηλεκτρικών οχημάτων,
                     
                  
                        θ)
                     
                     
                        παρακολούθηση και έλεγχος.
                     
                  
      
      
         
            ΠΑΡΑΡΤΗΜΑ V
            
               Στάθμιση τεχνικών τομέων
            
            
               1.   
               
                  Κάθε τεχνικός τομέας σταθμίζεται για καθένα από τα κριτήρια αντικτύπου και οι συντελεστές στάθμισης χαρακτηρίζουν την επίδραση του τεχνικού τομέα στο κριτήριο αντικτύπου.
               
            
            
               2.   
               
                  Οι συντελεστές στάθμισης των τεχνικών τομέων εκφράζονται ως ποσοστό και, για κάθε κριτήριο αντικτύπου, το άθροισμα των συντελεστών στάθμισης των τεχνικών τομέων ισούται με 100 %.
               
            
            
               3.   
               Η τυπική προσέγγιση για την κατανομή συντελεστών στάθμισης στους τεχνικούς τομείς βασίζεται:
               
                           α)
                        
                        
                           στο ενεργειακό ισοζύγιο της κλιματικής ζώνης για τους συντελεστές στάθμισης των τεχνικών τομέων «θέρμανση», «ψύξη», «ζεστό νερό οικιακής χρήσης», «εξαερισμός», «φωτισμός» και «ηλεκτρική ενέργεια», καθώς και στα κριτήρια αντικτύπου «ενεργειακή απόδοση», «συντήρηση και πρόβλεψη σφαλμάτων» και «ενεργειακή ευελιξία και αποθήκευση ενέργειας»·
                        
                     
                           β)
                        
                        
                           για όλες τις άλλες περιπτώσεις: οι συντελεστές στάθμισης που είτε είναι σταθεροί είτε ισομερώς κατανεμημένοι.
                        
                     
            
               4.   
               
                  Τα κράτη μέλη καθορίζουν τις κλιματικές ζώνες που χρησιμοποιούνται, κατά περίπτωση, στον προσδιορισμό των συντελεστών στάθμισης. Για τον σκοπό αυτό, τα κράτη μέλη μπορούν να χρησιμοποιούν, εφόσον είναι διαθέσιμες, σχετικές κατευθυντήριες οδηγίες της Ένωσης.
               
            
            
               5.   
               
                  Οι συντελεστές στάθμισης των τεχνικών τομέων ενδέχεται να διαφέρουν μεταξύ των κατοικιών και κτιρίων που δεν προορίζονται για κατοικία για ορισμένα κριτήρια αντικτύπου.
               
            
            
               6.   
               
                  Τα κράτη μέλη καθορίζουν τους συντελεστές στάθμισης και, για αυτό τον σκοπό, ενθαρρύνονται να χρησιμοποιούν σχετικές οδηγίες της Ένωσης, εφόσον υπάρχουν διαθέσιμες. Ενδέχεται επίσης να λαμβάνουν υπόψη πιθανές επιπτώσεις της κλιματικής αλλαγής.
               
            
         
      
      
         
            ΠΑΡΑΡΤΗΜΑ VI
            
               Κατάλογος έτοιμων για έξυπνες εφαρμογές υπηρεσιών
            
            
               1.   
               
                  Για τον σκοπό του υπολογισμού των βαθμολογιών ευφυούς ετοιμότητας σύμφωνα με τη μεθοδολογία που προβλέπεται στο παράρτημα I, τα κράτη μέλη παρέχουν τουλάχιστον έναν κατάλογο έτοιμων για έξυπνες εφαρμογές υπηρεσιών που πρέπει να χρησιμοποιείται από τους εμπειρογνώμονες ως βάση για τον προσδιορισμό και την αξιολόγηση έτοιμων για έξυπνες εφαρμογές υπηρεσιών.
               
            
            
               2.   
               
                  Ένας κατάλογος έτοιμων για έξυπνες εφαρμογές υπηρεσιών περιλαμβάνει μια λίστα με τις έτοιμες για έξυπνες εφαρμογές υπηρεσίες που πρέπει να λαμβάνονται υπόψη για τον υπολογισμό της βαθμολογίας ευφυούς ετοιμότητας, των σχετικών επιπέδων λειτουργίας και των αντίστοιχων επιμέρους βαθμολογιών για τα κριτήρια αντικτύπου.
               
            
            
               3.   
               
                  Ο ορισμός και οποιαδήποτε μετέπειτα επικαιροποίηση των καταλόγων έτοιμων για έξυπνες εφαρμογές υπηρεσιών αντανακλούν το τρέχον επίπεδο των έτοιμων για έξυπνες εφαρμογές τεχνολογιών.
               
            
            
               4.   
               
                  Τα κράτη μέλη ενθαρρύνονται να παράσχουν κατευθυντήριες γραμμές στους εμπειρογνώμονες σχετικά με τον πιο αποτελεσματικό τρόπο προσδιορισμού και αξιολόγησης των έτοιμων για έξυπνες εφαρμογές υπηρεσιών με τη χρήση σχετικών οδηγιών της Ένωσης, εφόσον υπάρχουν διαθέσιμες.
               
            
            
               5.   
               
                  Τα κράτη μέλη μπορούν να αποφασίζουν να καταστήσουν διαθέσιμους διάφορους καταλόγους έτοιμων για έξυπνες εφαρμογές υπηρεσιών, για παράδειγμα για διαφορετικούς τύπους κτιρίων.
               
            
         
      
      
         
            ΠΑΡΑΡΤΗΜΑ VII
            
               Πιθανή προσαρμογή της τυπικής διαδικασίας υπολογισμού
            
            
               1.   
               
                  Προκειμένου να αποφευχθεί το ενδεχόμενο άδικης δυσμενούς μέτρησης σε κτίριο ή κτιριακή μονάδα, ορισμένες έτοιμες για έξυπνες εφαρμογές υπηρεσίες μπορούν να παραλείπονται στον υπολογισμό των βαθμολογιών ευφυούς ετοιμότητας, σε περίπτωση που αυτές οι υπηρεσίες δεν είναι συναφείς για το συγκεκριμένο κτίριο ή κτιριακή μονάδα.
               
            
            
               2.   
               
                  Τα κράτη μέλη καθορίζουν τις προϋποθέσεις βάσει των οποίων τέτοιες προσαρμογές είναι συναφείς και επιτρέπονται.
               
            
            
               3.   
               
                  Οι συντελεστές στάθμισης των τεχνικών τομέων για τους οποίους θα χρησιμοποιείται η προσέγγιση ενεργειακού ισοζυγίου (της κλιματικής ζώνης) στον τυπικό υπολογισμό μπορούν να υπολογίζονται με βάση τις καταναλώσεις, όπως αξιολογείται στο πιστοποιητικό ενεργειακής απόδοσης του σχετικού κτιρίου ή κτιριακής μονάδας.
               
            
         
      
      
         
            ΠΑΡΑΡΤΗΜΑ VIII
            
               Αξιολόγηση της ευφυούς ετοιμότητας
            
            
               1.   
               
                  Η αξιολόγηση της ευφυούς ετοιμότητας εκφράζεται με βάση επτά κατηγορίες ευφυούς ετοιμότητας, από το υψηλότερο επίπεδο ευφυούς ετοιμότητας μέχρι το χαμηλότερο επίπεδο ευφυούς ετοιμότητας.
               
            
            
               2.   
               
                  Κάθε κατηγορία ευφυούς ετοιμότητας αντιστοιχεί σε ένα εύρος συνολικών βαθμολογιών ευφυούς ετοιμότητας ως ακολούθως: 90-100 %· 80-90 %· 65-80 %· 50-65 %· 35-50 %· 20-35 %· < 20 %.
               
            
         
      
      
         
            ΠΑΡΑΡΤΗΜΑ IX
            
               Περιεχόμενο του πιστοποιητικού δείκτη ευφυούς ετοιμότητας
            
            Στις πληροφορίες που περιέχονται στον δείκτη ευφυούς ετοιμότητας και διαβιβάζονται στον τελικό χρήστη περιλαμβάνονται τα ακόλουθα:
            
                        α)
                     
                     
                        μοναδικός αριθμός ταυτοποίησης του πιστοποιητικού,
                     
                  
                        β)
                     
                     
                        ημερομηνία έκδοσης και ημερομηνία λήξης του πιστοποιητικού,
                     
                  
                        γ)
                     
                     
                        ενημερωτικό κείμενο στο οποίο διευκρινίζεται το πεδίο εφαρμογής του δείκτη ευφυούς ετοιμότητας, ιδίως όσον αφορά τα πιστοποιητικά ενεργειακής απόδοσης,
                     
                  
                        δ)
                     
                     
                        γενικές πληροφορίες σχετικά με το κτίριο ή την κτιριακή μονάδα (τύπος κτιρίου ή κτιριακής μονάδας, εμβαδόν, έτος κατασκευής και, ανάλογα με την περίπτωση, ανακαίνισης, τοποθεσία),
                     
                  
                        ε)
                     
                     
                        εάν υπάρχει, η κατηγορία ενεργειακής απόδοσης του κτιρίου ή της κτιριακής μονάδας, όπως ορίζεται σε έγκυρο πιστοποιητικό ενεργειακής απόδοσης.
                     
                  
                        στ)
                     
                     
                        η κατηγορία ευφυούς ετοιμότητας του κτιρίου ή της κτιριακής μονάδας,
                     
                  
                        ζ)
                     
                     
                        προαιρετικά, συνολική βαθμολογία ευφυούς ετοιμότητας του κτιρίου ή της κτιριακής μονάδας,
                     
                  
                        η)
                     
                     
                        βαθμολογίες ευφυούς ετοιμότητας για τις τρεις βασικές λειτουργίες που επισημαίνονται στο παράρτημα I του παρόντος κανονισμού,
                     
                  
                        θ)
                     
                     
                        βαθμολογία ευφυούς ετοιμότητας ανά κριτήριο αντικτύπου,
                     
                  
                        ι)
                     
                     
                        προαιρετικά, βαθμολογίες κάθε τεχνικού τομέα για κάθε κριτήριο αντικτύπου,
                     
                  
                        ια)
                     
                     
                        όπου είναι δυνατόν, διαθέσιμες πληροφορίες σχετικά με τη συνδεσιμότητα, και ιδίως σχετικά με την ύπαρξη κατάλληλης για υψηλές ταχύτητες υλικής υποδομής μέσα στο κτίριο, όπως το προαιρετικό «σήμα ευρυζωνικής ετοιμότητας»,
                     
                  
                        ιβ)
                     
                     
                        όπου είναι δυνατόν, διαθέσιμες πληροφορίες σχετικά με τη διαλειτουργικότητα, την κυβερνοασφάλεια των συστημάτων και την προστασία των δεδομένων, μεταξύ άλλων σχετικά με τη συμμόρφωση με από κοινού συμφωνημένα πρότυπα, ανάλογα με την περίπτωση, και πληροφορίες για σχετικούς κινδύνους,
                     
                  
                        ιγ)
                     
                     
                        ενημερωτικό κείμενο στο οποίο διευκρινίζεται ότι το πιστοποιητικό αντανακλά την ευφυή ετοιμότητα κατά την ημερομηνία έκδοσης και ότι οποιεσδήποτε σημαντικές τροποποιήσεις στο κτίριο και στα συστήματά του θα έχουν αντίκτυπο στην ευφυή ετοιμότητα και, ως εκ τούτου, θα απαιτήσουν την επικαιροποίηση των πληροφοριών που παρέχονται στο πιστοποιητικό,
                     
                  
                        ιδ)
                     
                     
                        προαιρετικά, συστάσεις σχετικά με τον τρόπο βελτίωσης της ευφυούς ετοιμότητας του κτιρίου ή της κτιριακής μονάδας, λαμβανομένης υπόψη, ανάλογα με την περίπτωση, της αξίας από άποψη πολιτιστικής κληρονομιάς,
                     
                  
                        ιε)
                     
                     
                        προαιρετικά, πρόσθετες πληροφορίες σχετικά με τις παραδοχές που έγιναν κατά τον υπολογισμό των βαθμολογιών, όπως οι συντελεστές στάθμισης των κριτηρίων αντικτύπου που χρησιμοποιήθηκαν για τον υπολογισμό των βαθμολογιών ευφυούς ετοιμότητας για βασικές λειτουργίες.